दूए, इनें लम्मे कथानकें आलियें कारकें-बारें दी सिर्जना लोक-गीतें आंगर, सधारण जन-मानस दी आपमुहरी कल्पना-शीलता थमां नेईं होंदी। इन्दी रचना करने ते इनेंगी मूंह्-जवानी परम्परा राहें पीढ़ी-दर-पीढ़ी साम्भने-सम्हालने ते अग्गें चलाने आस्तै जोगियें, गारड़ियें ते दरेसें दी इक बक्खरी गै जमात होंदी ऐ। ए लोक बड़े परिश्रम कन्ने कारकै जां बारै दे कथानक दी रूपरेखा गी सोचियै-बनाइयै अपनी सूझ-समर्था मताबक उसगी कुसै लोक छंदै च बन्नदे चलदे न। इनें लम्मियें कथाएं गी अपनी कल्पना दे स्हारै जवानी गै गंढदे जाना ते कन्ने-कन्ने सिर्जें दे अंश गी दुहराई-दुहराई चेतै करदे जाना—इक खासी कठन साधना होंदी ऐ। उंदी इयै कठन साधना इन्दे पेशे दी सार्थकता बी ऐ ते उन्दें जीवन-निर्वाह दा बसीला बी।